ধর্মতলায় পুলিশের তল্লাশি, বাজেয়াপ্ত ৬০০ কেজি নিষিদ্ধ বাজি, গ্রেফতার ১

কলকাতা: কালীপুজোর বাকি আর মাত্র হাতে গোনা দুদিন। আর দীপাবলি ও কালিপুজো মানেই বাজি ফাটানো। তবে পরিবেশের কথা মাথায় রেখে চলতি বছর একাধিক নিষেধাজ্ঞা জারি করা হয়েছে। শুধুমাত্র সবুজ বাজি পোড়ানোর অনুমতি দেওয়া হয়েছে। কলকাতার ক্ষেত্রে সবুজ বাজি পোড়ানোরও সময়ও ঠিক করে দিয়েছে কলকাতা পুলিশ। কিন্তু তার পরেও লুকিয়ে-চুরিয়ে বাজির রমরমা কারবারের অভিযোগ উঠছে বিভিন্ন মহল থেকে। দফায় দফায় চলছে তল্লাশি অভিযান। সেই অভিযান চলাকালীনই উদ্ধার প্রায় ৬০০ কেজি বাজি।

শনিবার ধর্মতলায় বিপুল পরিমাণ বাজি বাজেয়াপ্ত করেছে লালবাজারের গুন্ডা দমন শাখা। গোপন সূত্রে খবর পেয়ে এ দিন অভিযান চালায় পুলিশ। জানা গিয়েছে, বাজেয়াপ্ত বাজির মধ্যে রয়েছে চকোলেট বোমা থেকে শুরু করে অন্যান্য নিষিদ্ধ বাজিও।ধৃতের নাম মহম্মদ জিশান। বয়স ২৩ বছর। তিনি তোপসিয়া থানা এলাকার বাসিন্দা বলে জানা গিয়েছে। ধৃতের থেকে তিনটি নাইলনের বস্তা ও একাধিক বক্স উদ্ধার করা হয়। তা খুলতেই দেখা যায় তাতে রয়েছে নিষিদ্ধ বাজি। পঁচিশটি কাগজের কার্টনে বিভিন্ন ধরণের নিষিদ্ধ বাজি যেমন কালী পটাকা, চকলেট বোম ইত্যাদি ছিল। তারপরই তরুণকে গ্রেফতার করে পুলিশ। ময়দান থানায় মামলা দায়ের করা হয়েছে।

আরও পড়ুন: বাজি বাজারে হানা পুলিশের! বাজেয়াপ্ত প্রায় ১০০০ কিলো বাজি

কলকাতা পুলিশ কমিশনার মনোজ ভার্মা ইতিমধ্যেই নির্দেশিকা জারি করে জানিয়েছেন, আগামী ২০ অক্টোবর রাত ৮টা থেকে রাত ১০টার মধ্যে সবুজ বাজি পোড়ানো যাবে। এই সময় ছাড়া অন্য কোনও সময়ে বাজি পোড়ানো যাবে না। পাশাপাশি ২৮ অক্টোবর ছটপুজোর দিন সন্ধ্যা ৬টা থেকে রাত ৮টা পর্যন্ত সবুজ বাজি পোড়ানোর সময়সীমা বেঁধে দেওয়া হয়েছে। তবে, দিকে দিকে নিষিদ্ধ বাজির রমরমা কমছে না কিছুতেই।